b'\n_START_ARTICLE_\nRozenkreiceriai\n_START_PARAGRAPH_\nRozenkreiceri\xc5\xb3 ordinas \xe2\x80\x93 slapta religin\xc4\x97 brolija, XIV a. \xc4\xafkurta vienuolio maldininko Christian Rosenkreutz. Gyvavo iki XVIII a. Brolijos tikslai \xe2\x80\x93 siekti visos \xc5\xbemonijos pa\xc5\xbeangos ir laim\xc4\x97s.\n_START_SECTION_\nSimboliai\n_START_PARAGRAPH_\nBrolijos pavadinimas sudarytas i\xc5\xa1 \xc5\xbeod\xc5\xbei\xc5\xb3 ro\xc5\xbe\xc4\x97 ir kry\xc5\xbeius. Kai kurie autoriai \xc5\xbeod\xc4\xaf kry\xc5\xbeius traktuoja kaip \xe2\x80\x9e\xc5\xa1viesa\xe2\x80\x9c. Rozenkreiceri\xc5\xb3 kry\xc5\xbeius vaizduojamas X formos, jungia tris raides, kurios sudaro \xc5\xbeod\xc4\xaf \xe2\x80\x9elux\xe2\x80\x9c \xe2\x80\x93 \xc5\xa1viesa. \xe2\x80\x9eRo\xc5\xbe\xc4\x97\xe2\x80\x9c ir \xe2\x80\x9e\xc5\xa0viesa\xe2\x80\x9c gal\xc4\x97jo b\xc5\xabti alchemijos simboliais. Alchemik\xc5\xb3 veikaluose da\xc5\xbenai naudojamas ro\xc5\xbe\xc4\x97s \xc5\xbeiedo atvaizdas. Ro\xc5\xbe\xc4\x97 gal\xc4\x97jo b\xc5\xabti laikoma paslapties simboliu._NEWLINE_\xe2\x80\x9eDangi\xc5\xa1k\xc4\x85ja ro\xc5\xbee\xe2\x80\x9c buvo vadinama Dievo motina, o krik\xc5\xa1\xc4\x8dioni\xc5\xb3 ikonografijoje penkios raudonos ro\xc5\xbe\xc4\x97s ro\xc5\xbei\xc5\xb3 kr\xc5\xabme simbolizavo penkias J\xc4\x97zaus \xc5\xbeaizdas. Pasak paplitusios legendos, ro\xc5\xbe\xc4\x97 atsirado i\xc5\xa1 krik\xc5\xa1\xc4\x8dionio kankinio kraujo. Tuo pat metu vienas XVIII a. pabaigos autorius ai\xc5\xa1kino, kad ro\xc5\xbe\xc4\x97 \xe2\x80\x93 kuklumo simbolis, o kry\xc5\xbeius \xe2\x80\x93 \xc5\xa1ventos s\xc4\x85jungos simbolis.\n_START_SECTION_\n\xc4\xaek\xc5\xabr\xc4\x97jas\n_START_PARAGRAPH_\nOrdino \xc4\xafk\xc5\xabr\xc4\x97jas \xe2\x80\x93 Christianas Rozenkreiceris (Christian Rosenkreutz). Tikslios gimimo datos n\xc4\x97ra, manoma, kad brolijos \xc4\xafk\xc5\xabr\xc4\x97jas gim\xc4\x97 tarp 1378 m. ir 1388 m. turt\xc4\x85 praradusi\xc5\xb3 dvarinink\xc5\xb3 \xc5\xa1eimoje. T\xc4\x97vai d\xc4\x97l skurdo vaik\xc4\x85 atidav\xc4\x97 \xc4\xaf vienuolyn\xc4\x85, kuriame jis gyveno iki 16 met\xc5\xb3, v\xc4\x97liau i\xc5\xa1keliavo \xc4\xaf Rytus, \xc4\xaf \xc5\xa1ventas krik\xc5\xa1\xc4\x8dioni\xc5\xb3 vietas. _NEWLINE_C. Rozenkreiceris kelion\xc4\x97je susipa\xc5\xbeino su rytieti\xc5\xa1ku okultizmu, ir jo s\xc4\x85mon\xc4\x99 u\xc5\xbevald\xc4\x97 arabi\xc5\xa1kas mokslas. Atvyk\xc4\x99s \xc4\xaf Marok\xc4\x85 dvejus metus studijavo magij\xc4\x85 ir kabal\xc4\x85. Gr\xc4\xaf\xc5\xbe\xc4\x99s \xc4\xaf Vokietij\xc4\x85 C. Rozenkreiceris prad\xc4\x97jo burti pasek\xc4\x97jus. I\xc5\xa1 prad\xc5\xbei\xc5\xb3 j\xc5\xb3 tebuvo a\xc5\xa1tuoni._NEWLINE_Naujosios brolijos \xc4\xafstatuose buvo nurodoma, kad brolija liks slapta 100 met\xc5\xb3. Rozenkreiceriai negal\xc4\x97jo veikti atvirai, i\xc5\xa1skyrus ligoni\xc5\xb3 gydym\xc4\x85. Brolijos nariai susirinkdavo kart\xc4\x85 metuose. Kiekvienas brolijos narys tur\xc4\x97jo pats susirasti savo \xc4\xafp\xc4\x97din\xc4\xaf ir j\xc4\xaf paruo\xc5\xa1ti. \xc5\xbdodis \xe2\x80\x9erosen-kreic\xe2\x80\x9c buvo slapta\xc5\xbeodis, kurio pagalba brolijos nariai vienas kit\xc4\x85 pa\xc5\xbeindavo. Vienas i\xc5\xa1 brolijos tiksl\xc5\xb3 buvo \xe2\x80\x9emagi\xc5\xa1ko\xe2\x80\x9c ra\xc5\xa1to ir kalbos k\xc5\xabrimas. _NEWLINE_Rozenkreiceriai netgi sl\xc4\x97p\xc4\x97 brolijos nari\xc5\xb3 laidojimo vietas. Pasak legendos, C.Rozenkreicerio, neva gyvenusio 106 metus ir mirusio 1494 m., palaikai rasti grotoje. Vir\xc5\xa1 \xc4\xaf\xc4\x97jimo \xc4\xaf j\xc4\x85 neva lik\xc4\x99s u\xc5\xbera\xc5\xa1as \xe2\x80\x9eMane ras po 120 met\xc5\xb3\xe2\x80\x9c. Ant grotos sien\xc5\xb3 buvo u\xc5\xbera\xc5\xa1yti brolijos \xc4\xafstatai. \xc5\xa0ios aplinkyb\xc4\x97s apra\xc5\xa1ytos XVIII a. knygose.\n_START_SECTION_\nMoz\xc4\x97s brolija\n_START_PARAGRAPH_\nNe\xc5\xbeinomas brit\xc5\xb3 autorius, straipsnyje \xe2\x80\x9erozenkreiceryst\xc4\x97\xe2\x80\x9c , i\xc5\xa1spausdintame 14-ame Did\xc5\xbeiosios Britanijos enciklopedijos leidinyje teigia, kad slapta religin\xc4\x97 rozenkreiceri\xc5\xb3 brolija neva realiai egzistavo daug anks\xc4\x8diau nei XVII a. prad\xc5\xbeioje, o Vokietijoje tik \xc4\xafvyko \xc5\xa1ios brolijos atgimimas. _NEWLINE_Kiti autoriai tvirtino, kad rozenkreiceriai egzistavo nuo 1510 m., ta\xc4\x8diau \xc5\xa1is teiginys liko nepatvirtintas. Patys rozenkreiceriai savo genealogij\xc4\x85 kildino i\xc5\xa1 Moz\xc4\x97s, vadindami j\xc4\xaf savo broliu. Vienu i\xc5\xa1 vyriausi\xc5\xb3j\xc5\xb3 rozenkreiceri\xc5\xb3 magistr\xc5\xb3 buvo laikomas angl\xc5\xb3 karalien\xc4\x97s El\xc5\xbebietos I astrologas D\xc5\xbeonas Di (1527-1608). _NEWLINE_Rozenkreiceriai da\xc5\xbenai siejami su alchemija. Reformacijos am\xc5\xbeiuje pasklido id\xc4\x97jos apie visi\xc5\xa1k\xc4\x85 pasaulio pasikeitim\xc4\x85, tik\xc4\x97ta, kad pasirodys ypatingas \xc5\xbemogus, kuris atskleis metal\xc5\xb3 virsm\xc4\x85 ir atskleis visus mokslus. \xc5\xa0i\xc5\xb3 vil\xc4\x8di\xc5\xb3 i\xc5\xa1sipildymo siekimas ir tapo viena i\xc5\xa1 pagrindini\xc5\xb3 prie\xc5\xbeas\xc4\x8di\xc5\xb3 mag\xc5\xb3 brolijos \xe2\x80\x93 rozenkreiceri\xc5\xb3 ir legendos apie juos atsiradimui.\n_START_SECTION_\nMag\xc5\xb3 brolijos\n_START_PARAGRAPH_\nRenesanso laikotarpiu kai kurie mokslininkai, siekdami pabr\xc4\x97\xc5\xbeti savo autoritet\xc4\x85, prie savo pavard\xc4\x97s prid\xc4\x97davo inicialus RC. Skirtinguose miestuose, skirtingu laikotarpiu pasirodydavo protestantizmo dvasia sura\xc5\xa1yti manifestai, pasira\xc5\xa1yti neva Rozenkreiceri\xc5\xb3 brolijos vardu, kviesdav\xc4\x99 sukilti prie\xc5\xa1 popie\xc5\xbeiaus vald\xc5\xbei\xc4\x85, musulmonus atversti \xc4\xaf krik\xc5\xa1\xc4\x8dionyb\xc4\x99 ir pana\xc5\xa1iai. \xc5\xa0ie manifestai ir v\xc4\x97liau pasirod\xc4\x99 rankra\xc5\xa1tiniai traktatai kelis kartu buvo perleid\xc5\xbeiami, paplito progresyviosios to meto auk\xc5\xa1tuomen\xc4\x97s tarpe Vokietijoje, Austrijoje, Pranc\xc5\xabzijoje ir Italijoje. _NEWLINE_Galimai 1570 m. ka\xc5\xbekuri mag\xc5\xb3 brolija prad\xc4\x97jo save vadinti Rozenkreiceri\xc5\xb3 brolija. Rozenkreiceri\xc5\xb3 id\xc4\x97jos ypa\xc4\x8d paplito XVII a. prad\xc5\xbeioje. Apie rozenkreicerius buvo kalbama, kad jiem nereikalingas maistas, kad jie gali virsti nematomais ir valdyti dvasias. Brolijos tikslas buvo \xc4\xafsisavinti senov\xc4\x97s mokslus, suteikian\xc4\x8dius \xc5\xbeinias apie nereg\xc4\x97t\xc4\x85 ilgaam\xc5\xbei\xc5\xa1kum\xc4\x85, valdov\xc5\xb3 apr\xc5\xabpinim\xc4\x85 brangenyb\xc4\x97mis, siekiant palengvinti tautos dali\xc4\x85. Atsirado daug norin\xc4\x8di\xc5\xb3 tapti brolijos nariais, tai patvirtina i\xc5\xa1lik\xc4\x99 ra\xc5\xa1ytiniai \xc5\xa1altiniai. Nepaisant visi\xc5\xa1ko slaptumo, Brolija buvo reklamuojama pla\xc4\x8diai paplitusiais leidiniais. _NEWLINE_XVII a. kalb\xc4\x97ta apie realiai egzistuojan\xc4\x8di\xc4\x85 organizacij\xc4\x85, ar kelet\xc4\x85 toki\xc5\xb3 organizacij\xc5\xb3. V\xc4\x97lesn\xc4\x97 ordino istorija grind\xc5\xbeiama labai \xc4\xafvairiomis legendomis. Europos kataliki\xc5\xa1koji vald\xc5\xbeia XVII a. prad\xc4\x97jo persekioti asmenis priskirdavusius save Rozenkreiceri\xc5\xb3 brolijai. Rozenkreiceriai kaltinti raganavimu, ry\xc5\xa1iais su velniu, magija ir apskritai erezija. Nepaisant to rozenkreicerizmas tur\xc4\x97jo \xc4\xaftakos nauj\xc5\xb3 organizacij\xc5\xb3 formavimuisi, kurios pl\xc4\x97tojo progresyvias visuomenines ir mokslines id\xc4\x97jas.\n_START_SECTION_\nAuksiniai rozenkreiceriai\n_START_PARAGRAPH_\nRozenkreiceriais buvo laikomi Frensis Bekonas, Dekartas. XVIII a. pabaigoje atsirado daug organizacij\xc5\xb3 siej\xc5\xb3si\xc5\xb3 save ir kildinusi\xc5\xb3 i\xc5\xa1 rozenkreiceri\xc5\xb3. Viena j\xc5\xb3 - Auksini\xc5\xb3 rozenkreiceri\xc5\xb3 ordinas. Ta\xc4\x8diau ra\xc5\xa1ytiniais dokumentais organizacijos s\xc4\x85sajos su realiai ar neva egzistavusiu ordinu XV-XVIII a. nepatvirtintos. \xc5\xa0ios organizacijos filosofija grind\xc5\xbeiama siekimu atskleisti \xc5\xbeemi\xc5\xa1kosios laim\xc4\x97s ir am\xc5\xbeinojo gyvenimo paslaptis, o teosofija \xe2\x80\x93 atskleisti dievi\xc5\xa1kumo paslapt\xc4\xaf. _NEWLINE_Auksiniams Rozenkreiceriams save priskirdavo alchemikai. Tuo metu vyko mason\xc5\xb3 ir rozenkreiceri\xc5\xb3 suart\xc4\x97jimas, j\xc5\xb3 id\xc4\x97jos, siekiai, filosofija, ritualai susipyn\xc4\x97. Ordinui vadovavo imperatorius ir vice-imperatorius su neai\xc5\xa1kiais \xc4\xafgaliojimais. Ordino nariai buvo suskirstyti \xc4\xaf 7 klases, jas sudar\xc4\x97 77 \xe2\x80\x9cmagai\xe2\x80\x9c, 2700 \xe2\x80\x9evyriausieji pirmojo rango filosofai\xe2\x80\x9c, 3900 \xe2\x80\x9evyriausieji antrojo rango filosofai\xe2\x80\x9c, 3000 \xe2\x80\x9ajaunesnieji magai\xe2\x80\x9c, 1000 \xe2\x80\x9eadeptai\xe2\x80\x9c, 1000 jaun\xc5\xb3 ordino nari\xc5\xb3, nevykd\xc5\xbei\xc5\xb3si\xc5\xb3 savaranki\xc5\xa1k\xc5\xb3 veiksm\xc5\xb3, ne\xc4\xafvardintas kiekis ordino naujok\xc5\xb3.\n_START_SECTION_\nI\xc5\xa1nykimas\n_START_PARAGRAPH_\nNuo 1775 m. Ordino centru tapo Berlynas. Ordinas aktyviai pl\xc4\x97tojo tamplieri\xc5\xa1k\xc4\x85j\xc4\x85 ordino legend\xc4\x85 ir \xc4\xaf savo gretas viliojo mason\xc5\xb3 brolijos narius, 1777 m. paskelb\xc4\x97 save masoni\xc5\xa1kojo ordino auk\xc5\xa1\xc4\x8diausiuoju laipsniu. Ordino nariais buvo gydytojai, teologai mokslininkai, karininkai, auk\xc5\xa1\xc4\x8diausi\xc5\xb3 bur\xc5\xbeua ir auk\xc5\xa1tuomen\xc4\x97s sluoksni\xc5\xb3 atstovai. \xc5\xa0io ordino nariais buvo Fridrichas Vilhelmas II bei, daugelio biograf\xc5\xb3 teigimu, G\xc4\x97t\xc4\x97. Manoma, kad Mocarto \xe2\x80\x9eStebuklingoje fleitoje\xe2\x80\x9c taip pat kalbama apie rozenkreiceri\xc5\xb3 paslaptis. Po Fridricho Vilhelmo II mirties rozenkreiceri\xc5\xb3 ordinas prarado savo galias ir prad\xc4\x97jo nykti. Ordino gyvavimo pabaiga tokia pat miglota, kaip ir prad\xc5\xbeia._NEWLINE_Kita to meto \xe2\x80\x93 XVIII a.- organizacija Iliuminat\xc5\xb3 ordinas. \xc5\xa0is ordinas susiformavo Bavarijos teritorijoje. Nors j\xc4\x97zuit\xc5\xb3 ordinas buvo i\xc5\xa1formuotas, bet \xc5\xa1vietim\xc4\x85, ypa\xc4\x8d, universitetus vis dar kontroliavo buv\xc4\x99 j\xc4\x97zuitai. Siekdamas pasisiprie\xc5\xa1inti \xc5\xa1iai sistemai teologas A.Veischauptas m\xc4\x85styti apie slapto ordino, kuris daug k\xc4\x85 perimt\xc5\xb3 i\xc5\xa1 pa\xc4\x8di\xc5\xb3 j\xc4\x97zuit\xc5\xb3, \xc4\xafk\xc5\xabrim\xc4\x85. A.Veischauptas akcentavo ordino nari\xc5\xb3 disciplinuotum\xc4\x85, geb\xc4\x97jim\xc4\x85 tikslo siekti pasinaudojant visomis \xc4\xafmanomomis priemon\xc4\x97mis. Manoma, kad \xc4\xaf \xc5\xa1\xc4\xaf ordin\xc4\x85 gal\xc4\x97jo pereiti Rozenkreiceri\xc5\xb3 brolijos lik\xc4\x99 nariai.'